**Наталля Лайгурт**,

музычны кіраўнік вышэйшай катэгорыі,

Санаторны яслі-сад №38 г.Мазыра

Гомельскай вобласці

**ВЯНОК КАЛЯДНЫХ ГУЛЬНЯЎ**

**Забава для дзяцей старшай групы (5-6 гадоў)**

**Праграмныя задачы:** далучаць да беларускай народнай культуры праз удзел у беларускім народным свяце; фарміраваць асновы эстэтычнай культуры сродкамі музычнага мастацтва; развіваць уменні вадзіць карагод, выражаць сябе ў танцах, гульнях, рухацца ў адпаведнасці з характарам музыкі; развіваць камунікатыўныя навыкі, эмацыяныльна пазітыўныя адносіны да музычнага выканання; выхоўваць патрыятычныя пачуцці, жаданне праяўляць сябе ў музычна-выканальніцкай дзейнасці; выклікаць у дзяцей радасны i святочны настрой.

**Матэрыял і абсталяванне:** гарлачык, дзіцячыя музычныя інструменты, рэшата, стужачкі, мяцелка; беларускія нацыянальныя касцюмы для хлопчыкаў і дзяўчынак; аўдыязапісы беларускіх народных мелодый; макет печы, стол, лаўкі, прадметы беларускага побыту для ўпрыгожвання залы; музычны цэнтр.

**Папярэдняя работа:** гутарка аб святкаванні Каляд, развучванне гульняў, карагодаў, танцаў, упрыгожванне залы.

**Дзеючыя асобы:** Гаспадыня, Каза, Баба Яга, Цыганка – дарослыя.

**Ход мерапрыемства**

*Музычная зала ўпрыгожаная ў выглядзе беларускай хаты, стаіць засланы абрусам стол, лаўкі, макет печкі, ляжаць ручнікі, пакрывала, посцілкі, палавікі.*

*Пад гучанне беларускай народнай музыкі ў залу ўваходзяць дзеці.*

**Гаспадыня.** Заплюшчыце вочы хутчэй, да сабе уявіце ярчэй,

Як наступалі зімой калядкі, як смачныя пяклі аладкі,

Як прыбіраліся усе ў маскі - нікога не пазнаеш без падказкі!

Як бралі ў рукі карабец i шлі па весцы з канца ў канец.

Вось зараз i у нас у музычным зале пачынаецца каляднае свята!

Каляды-даўняе народнае навагодняе свята нашых дзядуляў і бабуль ,на якім вадзілі "казу" - каб на полі радзіла, вадзілі "мядзведзяў" , каб былі ўсе здаровыя і багатыя, спявалі калядкі і шчадроўкі, у якіх жадалі дабрабыту і шчасця. Раней людзі не ведалі ні граматы, ні нот, але песні стваралі і спявалі. Потым перадавалі гэтыя песні адзін аднаму, з вёскі ў сяло, ад матулі - да дачок, ад бабулі да унукаў. Так і дайшлі да нас гэтыя песні! Вось цяпер уявіце сабе: сядзіце вы ў простай сялянскай хаце, гараць дровы ў печы а гаспадыня спявае…

**Песня "Добры вечар"**

*Дзеці слухаюць аўдыёзапіс.*

**Гаспадыня.** Якая цудоуная песня! Спадабалася вам, дзеткi? Лічылася: як праводзілася каляднае навагодняе свята, такі будзе і ўвесь новы год.

Вось і да нас сення госці прыдуць.

*Прапануе папляскаць , каб госці прыйшлі хутчэй.*

*Пад музыку ў залу заходзіць Каза.*

**Каза.** Добрый дзень таму, хто у гэтым даму!

Я – Каза калядная, прыгожая ды ладная!

Я і гора, і бяду вакол рога абвяду!

Буду з вамі я Каляды сусракаць,

Песні пець, у гульні гуляць!

**Гаспадыня.** Го-го-го, каза, го-го-го, шэрая!

Ну-ка, козка, павярніся,

Людзям добрым пакажыся!

*Каза скача вакол сябе.*

Пакажы, казелінька, павітай, казелінька,

Як бабулькі скачуць?

*Каза паказвае.*

Пакажы, казелінька, павітай, казелінька,

Як дзядулі скачуць?

*Каза паказвае.*

Пакажы, казелінька, павітай, казелінька,

Як дзевачкі скачуць?

*Каза паказвае.*

Пакажы, казелінька, павітай, казелінька,

Як хлопчыкі скачуць?

*Каза паказвае.*

**Каза.** Ой, стамілая я, замарылася. Трэба адпачыць!

**Гаспадыня.** Не, козачка, пачакай, ты ад нас не ўцякай! Хіба ты забылася, чаго ад цябе чакаюць людзі? Ты павінна зрабіць надыходзячы год шчаслівым, ураджайным, цеплым, вяселым.

**Каза.** Добра! Калі так, дам трошкі жыта для дабарабыту.

*Ходзіць па зале, прыгаворвае і рассыпае жыта.*

Святкуем Калядкі – лавіце зярняткі,

Каб моцна грэла сонца – кіну ў аконца.

І вы, госейкі, майце усяго даволі,

А бяды – ніколі.

Нікога не хвалюйце,

Усім цяпло даруйце!

**Гаспадыня.** Дзякуй табе, козачка, за такія прыгожыя пажаданні.

**Каза.** Ну а зараз мы, народ,

Завядзем калядны карагод.

**Танец-гульня “Калядны карагод”**

Спасылка на відэа гульні - <https://youtu.be/O7Mt5xXz2X0>

**Каза.** Будзем Каляды свякаваць,

Будзем у “Гарлачык” гуляць.

**Гульня “Гарлачык”**

Спасылка на відэа гульні <https://youtu.be/rC_DWcdhI58>

*Чуецца стук у дзверы.*

**Гаспадыня.** Ой, нехта стукае. Пайду, пагляджу, добрага чалавека у госці паклічу.

*Уваходзіць цыганка.*

**Гаспадыня.** А што, ці холадна на дварэ?

**Цыганка.** Ой, холадна! Дазвольце станцаваць, каб сагрэцца.

**Цыганскі танец**

**Гаспадыня**. Добра цыганачка патанцавала, дзякуй!

**Цыганка.** А што гэта свята без варажбы? (Звяртаецца да гаспадыні.) Давай, залаценькая мая, я табе паваражу. Што было, што ёсць, што яшчэ будзе, скажу. Давай далонь. Пакладзі сюды тры грошыкі – будзе у цябе тры хлопчыкі. Пакладзі сала кусок – будзе грошай мяшок.

**Гападыня.** Не хачу, каб ты мне варажыла, усё роўна падманеш!

**Цыганка.** Ну і не трэба. Пайду да дзетак. Вам паваражыць?. .

*Ходзіць па зале, прыгаворвае, падыходзіць да каго-небудзь. Дзеці дастаюць з мяшочка розныя рэчы, а цыганка распавядае, што будзе, што чакае наперадзе.*

**Гаспадыня.** Хопіць, Цыганка гадаць, Давай са стужачкамі будзем гуляць!

**Гульня з стужачкамі**

Спасылка на відэа гульні <https://youtu.be/U6tITKMq0F0>

**Гаспадыня.** Дзякуй за такую цікавую гульню. Прапаную ўсім патанчыць разам! Ну-ка, козачка, пачынай!

**Каза.** Грайце полечку, музыкі,

Хай паскачуць чаравікі.

Полька управа – акуратна,

Полька улева – далікатна.

А цяпер, паны, паненкі,

Мы бяромся за каленкі.

Зараз пойдзем усе упрысядку

І учэпімся за пяткі.

На двары трашчыць мароз,

Грэем мы суседу нос.

На Калядах мы не тужым,

Крэпка возьмемся за вушы.

А цяпер пайшлі у скокі,

Круцімся у розныя бокі.

**Танец-гульня “Жартоўны карагод”**

Спасылка на відэа гульні <https://youtu.be/3CXR8l_iNfk>

**Гаспадыня.** А што гэта ў цябе звініць?

**Цыганка.** Дык гэта музычныя інструменты.

**Гаспадыня.** А ў мяне рэшата ёсць! Давай мы з маім рэшатам і з тваімі інструментамі пагуляем!

**Гульня з рэшатам**

Спасылка на відэа гульні <https://youtu.be/UEaLZdb2NaE>

*Гучыць музыка, у залу на мятле ўлятае Баба Яга.*

**Гаспадыня.** Ой, Баба Яга прыляцела! Толькі цябе тут не хапала!

**Баба Яга.** Без мяне думалі абысціся? Без нячыстай сілы?

**Гаспадыня.** Мы напярэдадні свята жадаем пазбавіцца ад рознай нечысці, ад усяго дрэннага, а тут цябе чорт прынёс на мятле.

**Баба Яга.** Хіба ж я вам не падабаюся? Я такая прыгажуня! Праўда, дзеткі?

*Падгаворвае дзяцей, каб яны адказалі: “Так”.*

**Гаспадыня.** А што ты робіш у дзіцячым садзе?

**Баба Яга.** Прыляцела, каб навучыць вашых дзяцей маёй навуке. У мяне багата розных здольнасцей!

**Гаспадыня.** Твае здольнасці нам не патрэбны.

**Баба Яга.** Не патрэбны?! А можна я вам што-небудзь пакажу?

**Гаспадыня.** А дрэннага нічога не будзе?

**Баба Яга.** Не, не... слухайце. А вы ведаеце, ёсць такая прыкмета: хто на Каляды чыхне, той здаровы ўвесь год пражыве? Паспрабуем? Тры-чатыры: “Апчхі!” (*Да дзяцей*.) А вы, дзетачкі дарагія, хочаце быць здаровымі? Тады, калі ласка: Апчхі! Будзьце здаровы!

*Баба Яга нясе вядзерца з вадой і мятлой.*

**Гаспадыня.** Што гэта у цябе?

**Баба Яга.** Снегу трошкі растапіла. Хто навагоднім снегам акропіцца, той цэлы год хварэць не будзе.

*Бегае па зале, пырскае вадой.*

**Гаспадыня.** Нешта ты, Баба Яга, занадта добрая стала?

**Баба Яга.** Я люблю вас і шкадую.

Са мной свята весялей!

Не краду я больш дзяцей,

З дзеткамі гуляю, дзетак забаўляю.

Будзем разам мы гуляць, мяцёлку перадаваць.

**Гульня з мяцёлкай**

Спасылка на відэа гульні <https://youtu.be/pz4IR0pnwPw>

**Гаспадыня.** Сёння – Каляды, вясёлае свята, гасцей тут у нас багата.

Музыка, гучы хутчэй, будзе танец весялей.

**Танец-гульня “Станем ў карагод”**

Спасылка на відэа гульні <https://youtu.be/KJ4UeI1WcOQ>

**Каза.** Добра мы з вамі на Каляды павесяліліся. А зараз пойдзем мы далей!

**Цыганка.** Мы пойдзем далей калядаваць,

Добрых людзей са святам вітаць.

**Баба Яга.** Будзь ваша здароў,

Як рыжык бароў!

Май торбу грошы,

Жывi ў раскошы!

**Каза.** Майце ўсяго даволi

А бяды нiколi!

**Разам.** Да пабачэння!

*Пад музыку Каза, Цыганка і Баба Яга сыходзяць*.

**Гаспадыня.** Ну, дзякуй нашым калядоўшчыкам i вам, дзеткі, весела ў нас было! З даўнiх часоў людзi верылi – як пачнеш год, так i пражывеш! Хай шчасце наш край не мiнае!

Усе няхай будуць шчаслівымі дні,

Удачы, настою, дабра, цеплыні!

*Дзеці развітваюцца з Гаспадыняй, пад музыку пакідаюць музычную залу.*

ЛІТАРАТУРА:

1. Вучэбная праграма дашкольнай адукацыі. – Мінск: Нац. ін-т адукацыі, 2019.